ປະຊາຄົມລາວທີ່ຝຣັ່ງ ຈັດງານ​ສະ​ແດງ​ດົນຕີ ແລະ​ແຂ່ງ​ຂັນກິລາ
​ງານ​ສະ​ແດງ​ການດົນຕີ ​ປະກອບສ່ວນ​ກັບ​ການ​ແຂ່ງ​ຂັນກິລາຂອງ ​ສະ​ມາ​ຄົມ​ນ້ອງ​ໃໝ່ ທີ່ປະເທດຝຣັ່ງ ໄດ້ມີ​ຂຶ້ນໃນວັນທີ 2 ກໍລະກົດ.
ລາຍການຊີວິດຊາວລາວໃນຕ່າງແດນຂອງ VOA ທີ່ເຮົານໍາມາສະເໜີທ່ານຂ້າງລຸ່ມນີ້ ແມ່ນລາຍການທີ່ເຮົາໄດ້ອອກອາກາດໄປ ເມື່ອວັນພະຫັດ ທີ 30 ມີຖຸນາ ເດືອນຜ່ານມາ ຊື່ງເປັນເລື່ອງລາວຂອງປະຊາຄົມລາວໃນປະເທດຝຣັ່ງ ກ່ຽວກັບການຈັດງານສະແດງດົນຕີ ແລະການແຂ່ງຂັນກິລາ ເພື່ອສະຫລອງການມາເຖິງຂອງລະດູຮ້ອນ ຊຶ່ງທ່ານ ຈັນທະຣາ ອຸເທນສັກດາ ປະທານຈັດງານ ໄດ້ມາໂອ້ລົມກັບ VOA ວັນທີ 21 ມິຖຸນາ ເປັນການເລີ່ມຕົ້ນລະດູຮ້ອນ ຢູ່ໃນສະຫະລັດອະເມຣິກາ ກໍຄືຝຣັ່ງແລະ ປະເທດຕາເວັນຕົກອື່ນໆ ຊຶ່ງຢູ່ທີ່ປະເທດຝຣັ່ງນັ້ນ ປະຊາຄົມລາວມີການຈັດສະຫຼອງລະດູ ຮ້ອນກັນໃນຫຼາຍໆຮູບແບບ ອີງຕາມທ່ານ ຈັນທະຣາ ອຸເທນສັກດາ ປະທານຈັດງານສະ ແດງດົນຕີ ປະກອບກັບການແຂງຂັນກິລາຂອງສະມາຄົມນ້ອງໃໝ່ ຊຶ່ງງານຄັ້ງນີ້ ຈະມີຂຶ້ນ ກົງກັບວັນທີ 2 ກໍລະກົດນີ້ ຕາມທີ່ທ່ານ ຈັນທະຣາ ໄດ້ໂອ້ລົມສູ່ VOA ຟັງ ດັ່ງໃນບົດ ສໍາພາດຕໍ່ໄປນີ້: ທ່ານ ຈັນທະຣາ ອະທິບາຍໃຫ້ຟັງວ່າການສະແດງດົນຕີຄັ້ງນີ້ແມ່ນໄດ້ຮວມເອົາພຽງແຕ່ 9 ສິນລະປິນລາວຢູ່ໃນຝຣັ່ງທີ່ມີຜົນງານແລ້ວແລະກໍມີຜົນງານທີ່ກໍາລັງຈະອອກມາໃນ ໄວໆນີ້ ແຕໍກໍບໍ່ໄດ້ໝາຍຄວາມວ່ານັກຮ້ອງ, ນັກສິນລະປິນລາວຢູ່ໃນຝຣັ່ງ ມີພຽງແຕ່ເທົ່ານີ້ ຄັ້ງນີ້ຖືວ່າເປັນຄັ້ງທໍາອິດທີ່ທາງປະຊາຄົມລາວທີ່ປະເທດຝຣັ່ງໄດ້ຈັດງານມະຫະກໍາການ ດົນຕີແລະກິລາຂຶ້ນ ກໍເລີຍຢາກຈະໃຫ້ເປັນການເລີ່ມຕົ້ນທີ່ມີຄຸນນະພາບ ແຕ່ໂຄງການ ໃນອະນາຄົດນັ້ນ ກໍຈະໄດ້ຮວມເອົານັກຮ້ອງ, ນັກສິນລະປິນຢູ່ໃນປະເທດຝຣັ່ງ ແລະແຖວ ເອີຣົບມາຮວມກັນ ຊຶ່ງກໍຈະເປັນການປະກອບສ່ວນກັບຊາວລາວໃນຕ່າງປະເທດ, ບໍ່ວ່າຈະ ເປັນສະຫະລັດ, ອອສເຕຣເລຍແລະແມ່ນກະທັງລາວນໍາ ສ່ວນສິນລະປິນສາວ ຣັດຕະ ນະພອນ ສຸກສະຫວັນ ຊຶ່ງກໍເປັນນຶ່ງໃນຈໍານວນ 9 ຄົນນັ້ນ ກໍໄດ້ໃຫ້ VOA ສໍາພາດແລະ ສະແດງເຖິງຄວາມຮູ້ສຶກຂອງລາວ ທີ່ໄດ້ເຂົ້າປະກອບສ່ວນ ຊຶ່ງຣັດຕະນະພອນໄດ້ສະແດງ ຄວາມຮູ້ສຶກຂອງນາງວ່າ: ຊາວລາວໃນຕ່າງແດນ ບໍ່ວ່າຈະຢູ່ໃສ, ຈະຢູ່ສະຫະລັດຫຼືຢູ່ຝຣັ່ງ, ອອສເຕຣເລຍ ກໍບໍ່ໄດ້ ແຕກຕ່າງກັນ ຍັງຮັກສາເຄົ້າມູນ, ພາສາ, ການດົນຕີຕ່າງໆໄວ້ໃຫ້ຄົນຮຸ່ນຫຼັງທີ່ເກີດໃໝ່ ໃຫຍ່ລຸນໃນຕ່າງແດນໄດ້ຮັກສາໄວ້ສືບທອດຕໍ່ໄປໃຫ້ພວກເຂົາເຈົ້າຮູ້ວ່າ ຕົວເອງແມ່ນໃຜ ແລະມາຈາກໃສ ຊຶ່ງທ່ານຈັນທະລາ ອຸເທນສັກດາ ອະທິບາຍວ່າ ສະມາຄົມໃນຝຣັ່ງມີ ຫຼາຍກວ່າ 40 ສະມາຄົມດ້ວຍກັນ ຊຶ່ງຕ່າງກໍມີຈຸດປະສົງແລະວິທີເກັບຮັກສາວັດທະນະທໍາ ທີ່ແຕກຕ່າງກັນອອກໄປ ທັງນີ້ທັງນັ້ນ ກໍແມ່ນເພື່ອຄົງໄວ້ຊຶ່ງຄວາມເປັນລາວນັ້ນໄວ້ ຊຶ່ງທ່ານ ຈັນທະຣາ ກ່າວສະລຸບໄວ້ດັ່ງນີ້: